C 214/52
DA
Den Europæiske Unions Tidende
16.6.2023
Onsdag den 18. januar 2023
163. opfordrer til stærk og EU-strategisk kommunikation med og outreachkampagner i afrikanske lande for at imødegå de skadelige fortællinger, navnlig dem der spredes i regionen af Rusland og Kina;
164. fordømmer Ruslands demokratitruende indblanding i Afrika, navnlig gennem Wagnergruppens voksende fodaftryk på kontinentet; fordømmer kraftigt de overgreb og forbrydelser, der bliver begået af Wagnergruppen;
165. opfordrer til et partnerskab mellem Afrika og Europa, som skal sigte mod at skabe et område med solidaritet, sikkerhed, fred og vedvarende velstand; opfordrer til, at EU handler hurtigt for at bekæmpe Wagnergruppens tiltagende tilstedeværelse i en række afrikanske lande, idet den fører til yderligere ustabilitet og undergraver indsatsen for at bekæmpe terrorisme;
Forbedring af det parlamentariske diplomati som et udenrigspolitisk redskab
166. fremhæver Parlamentets særlige bidrag til EU's udenrigs- og sikkerhedspolitik gennem dets aktiver inden for parlamentarisk diplomati; opfordrer til en tættere parlamentarisk kontrol med spørgsmål af strategisk relevans for EU's udenrigsanliggender; minder bl.a.
om, at der er et intensivt samarbejde på politisk og teknisk plan mellem det ukrainske parlament, Verkhovna Rada, og Europa-Parlamentet;
167. bemærker, at Europa-Parlamentet er aktivt involveret i FUSP gennem sine særlige instrumenter; fremhæver betydningen og den unikke karakter af Parlamentets demokratiseringsprogrammer, som f.eks. »Jean Monnet-dialogen«, der har til formål at fremme og styrke parlamenters arbejde; minder om, at alle EU-institutioner bør deltage i og samarbejde om aktiviteter, der tager sigte på imødegåelse af demokratiske tilbageskridt på verdensplan, herunder gennem valgobservation, mægling og dialogaktiviteter, konfliktforebyggelse, Sakharovprisoverrækkelsen og -netværket og parlamentarisk diplomati;
168. opfordrer EU-Udenrigstjenesten til at gøre pressefrihed og ytringsfrihed til prioriteter og til at tage alle de nødvendige skridt til fuldt ud at håndhæve EU's retningslinjer for så vidt angår ytringsfrihed online og offline; opfordrer indtrængende EU-delegationerne til at forbedre de præventive beskyttelsesforanstaltninger, planlægge kriseberedskaber med henblik på forværring af pressefriheden og yde påviselig og synlig støtte til lokale journalister og civilsamfund;
169. opfordrer til en forbedring af EU's forebyggende diplomati som et proaktivt udenrigspolitisk redskab til at forhindre, at der udbryder konflikter mellem tredjeparter, og for at bistå dem med at finde fredelige løsninger på stigende spændinger;
170. fremhæver vigtigheden af de parlamentariske forsamlinger som fora for samarbejde og institutionel dialog og deres værdifulde bidrag til EU's udenrigspolitiske foranstaltninger på sikkerhedsområdet og nødvendigheden af at fremme deres aktiviteter og garantere, at de kan fungere og udvikle sig ordentligt;
171. opfordrer Kommissionen og medlemsstaterne til at muliggøre og styrke parlamentarisk kontrol med EU's eksterne foranstaltninger, bl.a. ved at fortsætte de regelmæssige høringer med NF/HR og Kommissionen og ved at inddrage Parlamentet i den korrekte videre gennemførelse af og kontrol med den europæiske fredsfacilitet og det strategiske kompas; minder om, at Parlamentet indgår i en vis grad af uformelt samarbejde med EU-Udenrigstjenesten, som blev forstærket efter Rådets afgørelse af 26. juli 2010 og den højtstående repræsentants erklæring om politisk ansvarlighed fra 2010; fremhæver, at det er nødvendigt yderligere at styrke rammerne for interinstitutionelle forbindelser mellem Parlamentet og EU-Udenrigstjenesten, herunder dens delegationer; opfordrer til en rammeaftale om styrkelse af det udenrigspolitiske samarbejde mellem EU-Udenrigstjenesten og Parlamentet, som kan fremme EU's egen udenrigspolitiske værktøjskasse; understreger, at det er nødvendigt at bruge midtvejsevalueringen af Den Europæiske Forsvarsfond til at indføre behørig parlamentarisk kontrol ved hjælp af delegerede retsakter for arbejdsprogrammer; fremhæver behovet for også at indføre et lignende niveau af parlamentarisk kontrol af den kommende retsakt om fælles indkøb (EDIRPA) og det europæiske program for forsvarsinvesteringer (EDIP); understreger, at Parlamentet bør forsynes med de nødvendige oplysninger og dokumenter på en gennemsigtig og rettidig måde, så det på behørig vis kan opfylde sin vigtige rolle med demokratisk kontrol;